3.การประกอบธุรกิจของแต่ละสายผลิตภัณฑ์

ผลิตภัณฑ์หลัก : น้ำตาล

3.1 น้ำตาล : ลักษณะผลิตภัณฑ์

บริษัทเป็นกลุ่มบริษัทน้ำตาลในประเทศไทยที่ได้ผ่านการตรวจรับรองระบบบริหารจัดการคุณภาพตาม
“มาตรฐาน SQF 2000”, “มาตรฐาน ISO 9001 Version 2000” รวมทั้ง
“มาตรฐานระบบวิเคราะห์อันตรายและจุดวิกฤตที่ต้องควบคุม” หรือ HACCP น้ำตาลทรายที่
กลุ่มบริษัท ผลิตสามารถจำแนกได้ตามประเภทและเกรดของความบริสุทธิ์ของน้ำตาลเป็น 4 ชนิด
ได้แก่

น้ำตาลทรายดิบ (Raw Sugar) - เป็นน้ำตาลทรายมีค่าสีสูงกว่า 1,500 ICUMSA
สีจะมีลักษณะเป็นสีน้ำตาลเข้ม มีสิ่งสกปรกเจือปนสูง ความบริสุทธิ์ต่ำ
การขนถ่ายจะขนถ่ายในลักษณะเป็น BULK ไม่ได้ใส่ในกระสอบ
น้ำตาลชนิดนี้ไม่สามารถนำไปบริโภคโดยตรงได้
ผู้ซื้อจะต้องนำน้ำตาลไปผ่านกระบวนการรีไฟน์หรือทำให้บริสุทธิ์ก่อนเพื่อผลิตเป็นน้ำตาลทรายขาวหรือน้ำตาลทรายขาวบริสุทธิ์

น้ำตาลทรายดิบคุณภาพสูง (High Pol Sugar) - เป็นน้ำตาลทรายมีค่าสีอยู่ระหว่าง 1,000 -
1,500 ICUMSA สามารถนำไปบริโภคได้โดยตรง การขนส่งนิยมบรรจุเป็นกระสอบ
ราคาจะถูกกว่าน้ำตาลทรายขาวและน้ำตาลทรายขาวบริสุทธิ์

น้ำตาลทรายขาว (White Sugar) - เป็นน้ำตาลทรายมีค่าสีประมาณ 46 – 200 ICUMSA
มีค่าโพลาไรเซชั่นไม่น้อยกว่า 99.50 ดีกรี
น้ำตาลประเภทนี้โดยทั่วไปเป็นน้ำตาลทรายที่ประชาชนนิยมบริโภค
รวมถึงใช้เป็นวัตถุดิบในโรงงานอุตสาหกรรมอาหารที่ต้องการความบริสุทธิ์ปานกลาง

น้ำตาลทรายขาวบริสุทธิ์ (Refined Sugar) – เป็นน้ำตาลทรายมีค่าสีไม่เกิน 45 ICUMSA
มีลักษณะเด่นคือมีความบริสุทธิ์สูง
เป็นน้ำตาลที่นิยมใช้ในอุตสาหกรรมที่ต้องใช้น้ำตาลที่มีความบริสุทธิ์มาก เช่นอุตสาหกรรมยา
เครื่องดื่มประเภทน้ำอัดลมและเครื่องดื่มบำรุงกำลัง

ภายหลังจากที่มีการผ่านกระบวนการผลิตน้ำตาลแล้ว
ของเหลวที่เหลือที่ไม่สามารถทำให้เป็นเม็ดน้ำตาลได้ หรือต่ำกว่าจุดคุ้มทุนที่จะไปทำเป็นน้ำตาล
จะเรียกว่า กากน้ำตาล กากน้ำตาลจัดเป็นผลผลิตพลอยได้จากการผลิตน้ำตาลทรายที่มีมูลค่ามาก
โดยทั่วไปจะมีส่วนประกอบของสารต่างๆคือ น้ำ 20% น้ำตาลซูโครส 30% น้ำตาลอินเวอร์ท 32%
อินทรีย์สารซึ่งไม่ใช่น้ำตาล 12% และ เถ้า 6 % และในปริมาณอ้อย 1 ตัน
โรงงานน้ำตาลจะได้ผลผลิตกากน้ำตาลประมาณ 45 - 50 กิโลกรัม
ดังนั้นผลผลิตกากน้ำตาลในแต่ละปีจะมีมากน้อยเพียงใดขึ้นอยู่กับปริมาณอ้อยเข้าหีบของโรงงาน้ำตาลในแต่ละปี
กากน้ำตาลสามารถนำไปใช้ประโยชน์ได้อย่างกว้างขวางในอุตสาหกรรมชีวะ–เคมี
(Biochemistry Industry) ซึ่งได้แก่ อุตสาหกรรมผลิตแอลกอฮอล์และโรงต้มกลั่นสุรา
อุตสาหกรรมผลิตยีสต์ อุตสาหกรรมผลิตผงชูรส อุตสาหกรรมอาหารสัตว์
(โดยผสมกับมันสำปะหลังและชานอ้อย) อุตสาหกรรมผลิตน้ำส้มสายชู
อุตสาหกรรมผลิตซีอิ๊วและซอสปรุงรสต่าง ๆ ซึ่งถือเป็นอุตสาหกรรมปลายน้ำของการผลิตน้ำตาล

สำหรับของเสียจากกระบวนการผลิตน้ำตาลที่สามารถนำไปใช้ประโยชน์ได้ จะมี กากอ้อย และ
กากหม้อกรอง กากอ้อย เป็นส่วนของชานอ้อยที่ได้จากการขบวนการหีบอ้อยจากชุดลูกหีบชุดสุดท้าย
โดยปัจจุบันบริษัทใช้กากอ้อยเป็นเชื้อเพลิงสำหรับผลิตไฟฟ้าและไอน้ำเพื่อใช้ในกระบวนการผลิตน้ำตาล
และจำหน่ายให้กับการไฟฟ้า ส่วนกากหม้อกรอง
เป็นกากที่ได้จากกระบวนการกรองตะกอนในระบบสูญญากาศ
กากหม้อกรองที่ได้สามารถนำไปเป็นวัตถุดิบในการผลิตปุ๋ยเพื่อการเกษตรทั่วไป
ในอดีตบริษัทให้กากหม้อกรองดังกล่าวแก่ชาวไร่อ้อยที่นำอ้อยมาส่งโรงงานเพื่อเป็นการส่งเสริมการผลิตปลูกอ้อยในพื้นที่ใกล้เคียง
อย่างไรก็ตาม ภายหลังจากที่บริษัทย่อยเริ่มดำเนินกิจการผลิตแอลกอฮอล์และสารเคมีต่อเนื่อง
น้ำเสียที่ได้จากโรงงานจะสามารถนำไปผสมกับกากหม้อกรอง ผ่านกระบวนการย่อยสลาย
(BIODECOMPOSE) ซึ่งจะได้ผลิตภัณฑ์ปุ๋ยอินทรีย์ที่มีคุณภาพเหมาะสมแก่เกษตรกรชาวไร่อ้อย
ซึ่งจะทำให้เกิดการทำธุรกิจที่ครบวงจร

3.2 น้ำตาล : การตลาดและภาวการณ์แข่งขัน

การตลาดและภาวะอุตสาหกรรมในตลาดต่างประเทศ

ภาพรวมของตลาดน้ำตาลโลกนั้น ผลผลิตน้ำตาลโลก ปีการผลิต 2550/51 ประมาณ 167.85
ล้านตัน (มูลค่าน้ำตาลทรายดิบ) ขยายตัวเพิ่มขึ้น 0.423 ล้านตัน หรือคิดเป็นอัตราร้อยละ 0.25
เมื่อเทียบกับปี 2549/50 ในขณะเดียวกันความต้องการบริโภคโลกรวมเท่ากับ 158.783 ล้านตัน
ขยายตัวเพิ่มขึ้น 5.821 ล้านตัน หรือคิดเป็นอัตราร้อยละ 3.81 เมื่อเทียบกับปี 2549/50
จึงทำให้ปริมาณน้ำตาลคงเหลือปลายปีเพิ่มขึ้นจากระดับ 73.762 ล้านตัน ในปี 2549/50 เป็น
78.047 ล้านตัน ในปี 2550/51 คิดเป็นอัตราร้อยละ 50.48 ของปริมาณความต้องการบริโภค
หรือเพียงพอสำหรับการบริโภคประมาณ 6.06 เดือน

แผนภาพที่ 3.1: ดุลน้ำตาลโลก(1,000 ตัน, centrifugal sugar, raw value, OCT/SEP)

[]

  Note: * 2008/09 estimated number

  Source : F.O.Licht, updated 29-10-2008.

จะเห็นได้ว่าจากแผนภาพที่ 3.1 ในช่วงปี 2549/50 - ปี 2550/51 มีการผลิตมากกว่าการบริโภค
ประมาณ 14 ล้านตัน และ 9 ล้านตัน ตามลำดับ
โดยการผลิตที่เพิ่มขึ้นส่วนใหญ่มาจากทวีปเอเชียซึ่งมีการผลิตน้ำตาลมากขึ้น
โดยเฉพาะประเทศอินเดีย ปากีสถาน จีน และไทย
ทำให้ภาพรวมผลผลิตในทวีปเอเชียจากเดิมที่มีน้ำตาลไม่เพียงพอต่อการบริโภค
เปลี่ยนมาเป็นมีน้ำตาลใกล้เคียงต่อการบริโภค อย่างไรก็ตามในช่วง 2 ปีที่ผ่านมา
ราคาพืชผลทางการเกษตรอื่น เช่น ข้าวสาลี ได้มีการปรับตัวสูงขึ้น
ประกอบกับอุตสาหกรรมน้ำตาลของอินเดีย ประสบปัญหาเรื่องสภาพคล่อง ส่งผลให้เกษตรกรชาวไร่
ของอินเดีย หันไปเพาะปลูกพืชชนิดอื่นที่ให้ผลตอบแทนที่ดีกว่า จึงทำให้ตั้งแต่ปี 2549/50
ผลผลิตอินเดียปรับตัวลดลงเรื่องมา จาก 30.766 ล้านตัน ในปี 2549/50 เป็น 28.587 ล้านตัน
ปี 2550/51 และคาดว่าผลผลิตน้ำตาลในปี 2551/52 จะคงเหลืออยู่ที่ 22.826 ล้านตัน
ซึ่งคาดว่าในปี 2551/52 จะทำให้ทวีปเอเชียมีผลผลิตน้อยกว่าการบริโภคอยู่ถึง 14 ล้านตัน

นอกจากนี้ สืบเนื่องจากข้อตกลงการค้าเสรีโลก WTO
ทำให้กลุ่มประเทศอียูต้องลดเงินอุดหนุนการส่งออกน้ำตาล
ทำให้ผลผลิตน้ำตาลในกลุ่มประเทศอียูลดลงจากเดิมในปี 2548/49 มีการผลิตน้ำตาลมากกว่า 20
ล้านตัน คาดว่าในปี 2551/52 จะผลิตน้ำตาลได้น้อยกว่า 15 ล้านตัน
ด้วยภาพรวมทั้งของอินเดียและกลุ่มประเทศอียูดังกล่าว ส่งผลให้ประมาณการการผลิตในปี 2551/52
คาดว่าจะมีผลผลิตลดลงประมาณ 6.6 ล้านตัน คงเหลือที่ 161.248 ล้านตัน
อย่างไรก็ตามสืบเนื่องจากการชะลอตัวของเศรษฐกิจโลก ในปี 2551/52
อัตราการบริโภคคาดว่าจะเติบโตลดลงจากร้อยละ 4 ในช่วง 2 ปีที่ผ่านมาคงเหลือที่ร้อยละ 1.8
ทำให้จากเดิมที่ประมาณการว่าปี 2551/52 จะมีการผลิตน้อยกว่าการบริโภคค่อนข้างมาก
แต่ด้วยผลกระทบเศรษฐกิจโลกชะลอตัวดังกล่าว ประมาณการปี 2551/52
คาดว่าจะมีผลผลิตน้ำตาลใกล้เคียงกับการบริโภค คือที่ 161.248 ล้านตัน และ 161.720 ล้านตัน
ตามลำดับ

สำหรับราคาน้ำตาลตลาดโลกในช่วงปีที่ผ่านมา จะเห็นได้ว่า
ราคาน้ำตาลเฉลี่ยจะแกว่งตัวอยู่ระหว่าง 9 ถึง 15 เซ็นต์ต่อปอนด์
สืบเนื่องจากปัจจัยภายในธุรกิจน้ำตาลเองที่คาดว่าปี 2551/52
จะมีผลผลิตจากประเทศอินเดียและกลุ่มประเทศอียูลดลง ผลผลิตน้ำตาลของประเทศบราซิล
รวมถึงสัดส่วนการผลิตเอทานอลต่อน้ำตาล ของประเทศบราซิล ซึ่งสัมพันธ์กับราคาน้ำมันตลาดโลก
นโยบายพลังงานทดแทนของประเทศต่าง ๆ และปัจจัยภายนอก เช่นภาวะเศรษฐกิจโลกที่ชะลอตัว
กระทบต่อสภาพคล่องของกองทุนเก็งกำไรในสินค้า Commodity
และอัตราแลกเปลี่ยนเทียบกับดอลล่าร์ของประเทศผู้ผลิตต่าง ๆ
โดยคาดว่าราคาน้ำตาลตลาดโลกปีหน้าก็ยังแกว่งตัวตามปัจจัยต่าง ๆ ทั้งภายในและภายนอกเช่นเดิม

สำหรับผลกระทบ ในปี 2551/52 ในสภาวะเศรษฐกิจโลกชะลอตัวนั้น
คาดว่าต่ออุตสาหกรรมน้ำตาลไทย จะได้รับผลกระทบน้อยเมื่อเทียบกับธุรกิจประเภทอื่น
สินค้าน้ำตาลเป็นสินค้าที่มีความจำเป็นต่อการดำรงชีพ ประกอบกับในปี 2551/52
คาดว่าทวีปเอเชียผลิตน้ำตาลไม่เพียงพอต่อการบริโภคถึง 14 ล้านตัน
และทั่วโลกคาดว่าจะผลิตน้ำตาลใกล้เคียงต่อการบริโภค
ดังนั้นคาดว่าจะมีโอกาสน้อยที่จะเกิดปัญหาเรื่องไม่สามารถขายน้ำตาลไทยได้

สำหรับช่องทางการจำหน่ายในการส่งออกของโรงงานน้ำตาลไทย สามารถแบ่งเป็นดังนี้

(1) ขายผ่านเทรดเดอร์รายใหญ่ (Traders) เช่น บริษัท Cargill, บริษัท Tate & Lyle,
    บริษัท Kerry เป็นต้น จากนั้นเทรดเดอร์ นำน้ำตาลไทยไปขายต่อให้ผู้ซื้ออื่น ๆ
    ในต่างประเทศต่อไป การขายให้กับเทรดเดอร์
    จะเป็นการลดความเสี่ยงในเรื่องการเก็บเงินไม่ได้
    และลดความยุ่งยากในการจัดการเรื่องการส่งออก
    โดยโรงงานน้ำตาลไทยจะรับผิดชอบการขนส่งถึงท่าเรือที่ส่งออกในประเทศไทยเท่านั้น เช่น
    FOB Ports @ Bangkok หรือ FOB Ports @ Lamchabang เป็นต้น

(2) ส่งออกผ่านชายแดนไปยังประเทศเพื่อนบ้าน เช่น ประเทศลาว และ ประเทศกัมพูชา
    โดยทยอยขายเป็นจำนวนน้อยให้กับผู้ค้าน้ำตาลชายแดน

(3) ขายให้กับผู้ผลิตเพื่อการส่งออกที่ใช้น้ำตาลเป็นวัตถุดิบ เนื่องจากในบางช่วงเวลา
    ราคาน้ำตาลภายในประเทศสูงกว่าราคาน้ำตาลต่างประเทศ ทำให้ผู้ผลิตที่ใช้น้ำตาลเป็นวัตถุดิบ
    ในการผลิตสินค้าของตน เพื่อนำไปส่งออกไม่สามารถแข่งขันกับผู้ผลิตอื่นในตลาดโลกได้
    ดังนั้นเพื่อเป็นการส่งเสริมการลงทุนด้านอุตสาหกรรมอาหารและเพิ่มความสามารถในการแข่งขัน
    ทางภาครัฐจึงเปิดโอกาสให้ผู้ผลิตเพื่อการส่งออกสามารถขออนุญาตซื้อน้ำตาลได้ที่ราคาน้ำตาลตลาดโลก
    โดยอยู่ภายใต้เงื่อนไขที่ทางภาครัฐกำหนด

การตลาดและภาวะอุตสาหกรรมในตลาดในประเทศ

อุตสาหกรรมอ้อยและน้ำตาลไทยอยู่ภายใต้พระราชบัญญัติอ้อยและน้ำตาลทราย พ.ศ.2527
ซึ่งกำหนดให้คณะกรรมการอ้อยและน้ำตาล
ควบคุมปริมาณน้ำตาลให้มีปริมาณเพียงพอกับปริมาณความต้องการน้ำตาลภายในประเทศ โดยทุกปี
คณะกรรมการอ้อยและน้ำตาล จะประมาณการปริมาณน้ำตาลที่จะบริโภคภายในประเทศ
จากนั้นกำหนดออกเป็นโควตา
และกระจายโควตาตามสัดส่วนปริมาณน้ำตาลที่ผลิตได้ให้แก่โรงงานน้ำตาล
ตามปริมาณน้ำตาลที่แต่ละโรงงานผลิต อีกทั้งราคาจำหน่ายน้ำตาลภายในประเทศถูกควบคุมภายใต้
พรบ.ว่าด้วยสินค้าและบริการปี 2542 โดยภาครัฐได้ประกาศราคาจำหน่ายน้ำตาลภายในประเทศ
เป็นดังนี้

(1) ราคาน้ำตาลทรายขาวธรรมดาจำหน่ายส่งมอบ ณ.โรงงานขายได้ไม่เกิน 1,900
บาทต่อกระสอบ100 กิโลกรัม

(2) ราคาน้ำตาลทรายขาวบริสุทธิ์จำหน่ายส่งมอบ ณ.โรงงานขายได้ไม่เกิน 2,000
บาทต่อกระสอบ 100 กิโลกรัม

(3) ราคาจำหน่ายส่ง ส่งมอบ ณ สถานที่จำหน่ายส่งทุกท้องที่ทั่วราชอาณาจักร
ของน้ำตาลทรายขาวธรรมดาจะขายได้ไม่เกิน 1,965 บาทต่อกระสอบ 100 กิโลกรัม
ของน้ำตาลทรายขาวบริสุทธิ์จะขายได้ไม่เกิน 2,065 บาทต่อกระสอบ 100 กิโลกรัม

(4) ราคาจำหน่ายปลีกในเขตกรุงเทพมหานคร นนทบุรี ปทุมธานี สมุทรปราการ และสมุทรสาคร
น้ำตาลทรายขาวธรรมดา จะขายได้ไม่เกิน 21.50 บาทต่อกิโลกรัม น้ำตาลทรายขาวบริสุทธิ์
จะขายได้ไม่เกิน 22.50 บาทต่อกิโลกรัม (รวม VAT)

โดยการควบคุมราคาดังกล่าวไม่บังคับกับน้ำตาลทรายชนิดก้อนสี่เหลี่ยมบรรจุกล่องหรือที่บรรจุในซอง
น้ำหนักไม่เกินซองละ 10 กรัม

สภาวะการแข่งขันและคู่แข่งขัน

ปัจจุบันประเทศไทยมีโรงงานน้ำตาลจำนวน 47 โรง รวมมีกำลังการหีบอ้อยประมาณ 60 - 80
ล้านตันอ้อย / ปี ผลิตน้ำตาลประมาณ 5.0 – 8.0 ล้านตันน้ำตาล / ปี
(ขึ้นอยู่กับปริมาณอ้อยเข้าหีบแต่ละปี) โดยมีระยะเวลาการหีบอ้อยในแต่ละปีประมาณ 4 – 6
เดือนเท่านั้น ฤดูการหีบอ้อยจะเริ่มประมาณเดือนพฤศจิกายนของแต่ละปีจนถึงประมาณเดือนเมษายน
หรือ พฤษภาคม
จำนวนของโรงงานน้ำตาลปัจจุบันถูกควบคุมจากทางภาครัฐโดยผู้ประกอบการโรงงานน้ำตาลต้องได้รับอนุญาตจากคณะกรรมการอ้อยและน้ำตาลทราย
และกรมโรงงาน กระทรวงอุตสาหกรรมก่อน ถึงจะขยายกำลังการผลิต หรือย้ายฐานการผลิต
หรือสร้างโรงงานน้ำตาลแห่งใหม่ได้

ปัจจุบันประเทศไทยมีโรงงานน้ำตาลทั้งหมด 47 โรงงาน
สามารถแบ่งเป็นกลุ่มโรงงานน้ำตาลซึ่งเป็นผู้ผลิตรายใหญ่ของประเทศไทยได้เป็น 5 กลุ่มใหญ่
ที่เหลือเป็นผู้ผลิตรายย่อย โดยกลุ่มโรงงานน้ำตาลขอนแก่น
ถือได้ว่าเป็นกลุ่มผู้ผลิตที่มีปริมาณอ้อยเข้าหีบเป็นอันดับ 4 มีส่วนแบ่งตลาดประมาณร้อยละ 7 – 8
มีโรงงานทั้งหมด 4 โรงตั้งอยู่ใน 3 ภูมิภาค คือ ภาคตะวันออกเฉียงเหนือ (1 โรง) ภาคกลาง
(2 โรง) และ ภาคตะวันออก (1 โรง) และมีความสามารถในการหีบอ้อยสูงสุดรวมประมาณ
66,885 ตันอ้อยต่อวัน โดยในปีการผลิต 2551 / 52 กลุ่มบริษัทมีการหีบอ้อยรวม 5,737,019 ตัน
สามารถผลิตน้ำตาลได้ทั้งสิ้น 598,401 ตัน
โดยประกอบด้วยน้ำตาลทรายขาวและน้ำตาลทรายขาวบริสุทธิ์413,677 ตัน น้ำตาลทรายดิบ
184,724 ตัน โดยตารางที่ 3.2 แสดงยอดขายของน้ำตาลชนิดต่าง ๆ ในปี 2548/49 และ
2549/50 และสัดส่วนส่งออกต่อการขายในประเทศ

ตารางที่ 3.2: ยอดขายน้ำตาลชนิดต่าง ๆ และสัดส่วนการส่งออกต่อการขายในประเทศ 3
ปีย้อนหลัง

[]

3.3 น้ำตาล : การจัดหาผลิตภัณฑ์และบริการ

นโยบายการจัดหาวัตถุดิบ

นโยบายการจัดหาวัตถุดิบเพื่อป้อนโรงงานจัดเป็นหัวใจสำคัญอันดับต้น ๆ ของโรงงานน้ำตาล
เนื่องจากสภาวะในปัจจุบันที่อุตสาหกรรมน้ำตาลมีกำลังการผลิตรวมมากกว่าปริมาณอ้อยที่มีในประเทศทำให้ทุกโรงงานน้ำตาลต้องหาอ้อยมาป้อนโรงงานให้ได้มากที่สุดเพื่อลดต้นทุนคงที่
(Fixed cost) ต่อหน่วยลง
ปัจจุบันวิธีหลักที่กลุ่มโรงงานน้ำตาลใช้เพื่อการจัดหาวัตถุดิบคือระบบการให้การสนับสนุนทางการเงินแก่ชาวไร่
หรือเป็นที่รู้จักกันในอุตสาหกรรมในระบบ “ เกี๊ยว ”
ระบบการให้การสนับสนุนทางการเงินของโรงงานจะเป็นการทำสัญญาซื้ออ้อยล่วงหน้าจากเกษตรกรโดยที่เกษตรกรจะสามารถขอเงินกู้จากโรงงานน้ำตาลเพื่อนำไปใช้ในการลงทุนปลูกอ้อย
เมื่อถึงฤดูเก็บเกี่ยวชาวไร่จะนำอ้อยมาส่งให้แก่โรงงานและโรงงานจะหักค่าอ้อยดังกล่าวจากเงินกู้ที่ได้ให้แก่เกษตรกรแต่ละรายไป

กลยุทธ์ที่ผ่านมาที่บริษัทใช้ในการจัดหาวัตถุดิบคือการทำให้ชาวไร่อ้อยที่ส่งอ้อยให้กับโรงงานได้รับผลตอบแทนที่ดีในระยะยาวซึ่งจะทำให้ชาวไร่อ้อยมีแรงจูงใจที่จะปลูกอ้อยเพื่อป้อนโรงงานต่อไปและเป็นการเติบโตไปพร้อมกับโรงงาน
นโยบายหลักของบริษัทที่ใช้โดยเฉพาะที่ภาคอีสานคือ “ชาวไร่ร่ำรวย โรงงานรุ่งโรจน์”
ซึ่งเป็นนโยบายที่มุ่งเน้นการสร้างและส่งเสริมอาชีพระยะยาวให้แก่ชาวไร่อ้อยและเป็นระบบที่ตัดตัวกลางหรือ
“หัวหน้าโควตา”
ออกไปทำให้บริษัทสามารถรู้ถึงปัญหาของชาวไร่ได้โดยตรงและสามารถให้การช่วยเหลือชาวไร่ได้
อีกทั้งบริษัทยังให้การสนับสนุนทางด้านเครื่องมือ
วิชาการและปัจจัยการผลิตเช่นให้เงินกู้เพื่อซื้อรถขนอ้อยแก่ชาวไร่รายย่อยการให้กากหม้อกรองแก่ชาวไร่เพื่อนำไปใช้เป็นปุ๋ยสำหรับการปลูกอ้อยโดยไม่คิดมูลค่า
การส่งผู้เชี่ยวชาญทางด้านเกษตรมาให้ความรู้ในเรื่องการปลูกอ้อย การป้องกันและการกำจัดศัตรูพืช
การกระทำดังกล่าวจัดเป็นกลยุทธ์ที่ทำให้บริษัทมีความสัมพันธ์ที่ดีกับชาวไร่และก่อให้เกิดการเติบโตไปพร้อมๆกันอย่างเป็นระบบ

นโยบายการผลิต

บริษัทมุ่งเน้นการผลิตน้ำตาลทรายขาวและ ขาวบริสุทธิ์ให้ได้มากที่สุดเท่าที่จะสามารถหาตลาดได้
เนื่องจากสินค้าดังกล่าวเป็นสินค้า ที่มีราคาขายสูงและให้ผลตอบแทนกำไรมากกว่า นอกจากนี้
บริษัทยังคงนโยบายการปรับปรุงและพัฒนาประสิทธิภาพการผลิตโดยการที่บริษัทมีประสิทธิภาพการผลิตที่ดี
สูงกว่าค่าเฉลี่ยของอุตสาหกรรม จะช่วยให้บริษัทมีต้นทุนต่อหน่วยลดลง เพิ่มศักยภาพในการแข่งขัน

นโยบายการตลาด

เนื่องจากราคาขายน้ำตาลในประเทศที่มีการควบคุมโดยภาครัฐบริษัทจึงมุ่งเน้นการขายตรงให้กับภาคอุตสาหกรรมโดยบริษัทให้ความสำคัญกับคุณภาพของสินค้าและ
การส่งมอบที่ตรงเวลา
โดยลูกค้าส่วนใหญ่เป็นผู้ประกอบการในอุตสาหกรรมเครื่องดื่มและขนมหวานเป็นหลัก

นอกเหนือจากการกลยุทธ์การมุ่งเน้นการขายให้กับภาคอุตสาหกรรมแล้ว
บริษัทเองยังให้ความสำคัญกับการขายน้ำตาลให้กับผู้ประกอบการที่เป็นผู้ผลิตผลิตภัณฑ์อาหารเพื่อการส่งออก
(re-exporter)
เนื่องจากการขายน้ำตาลให้กลุ่มผู้ผลิตดังกล่าวบริษัทจะสามารถขายน้ำตาลในส่วนของ โควตา ค.
ได้
โดยสามารถขายได้โดยมีผลตอบแทนที่ดีกว่าการขายส่งออกทั่วๆไปเนื่องจากต้นทุนค่าขนส่งที่ถูกกว่า

ผลกระทบต่อสิ่งแวดล้อม

ผลกระทบต่อสิ่งแวดล้อมที่สำคัญของกระบวนการผลิตน้ำตาลทรายจะเกิดจากน้ำเสียที่ใช้ในกระบวนการผลิต
และฝุ่นขี้เถ้าที่เกิดจากการเผาไหม้ของหม้อไอน้ำ ซึ่งบริษัทได้คำนึงถึงและหามาตรการป้องกัน ต่าง
ๆ เพื่อไม่ให้เกิดผลกระทบต่อสิ่งแวดล้อมและให้เป็นไปตามมาตรฐานของกระทรวงอุตสาหกรรม

3.4 งานที่ยังไม่ได้ส่งมอบ

- ไม่มี -

ผลิตภัณฑ์หลัก : เอทานอล

3.1 เอทานอล : ลักษณะผลิตภัณฑ์

เมื่อต้นปี 2549 โรงงานผลิตเอทานอล ภายใต้ บริษัท ขอนแก่นแอลกอฮอล์ จำกัด
ซึ่งเป็นบริษัทย่อยของบริษัท น้ำตาลขอนแก่น จำกัด (มหาชน) ได้เริ่มเดินเครื่องจักร ผลิตเอทานอล
เพื่อจำหน่ายให้กับบริษัทน้ำมัน เพื่อใช้ผสมในน้ำมันเชื้อเพลิงในสัดส่วนร้อยละ 10, 20 หรือ 85
ที่เรียกโดยทั่วไปว่า น้ำมันแก๊สโซฮอล์

3.2 เอทานอล : การตลาดและภาวการณ์แข่งขัน

การตลาดและภาวะอุตสาหกรรมในตลาดในประเทศ

ปริมาณความต้องการเอทานอลในประเทศที่ใช้ผสมกับน้ำมันเชื้อเพลิง
จะขึ้นอยู่กับปริมาณการใช้แก๊สโซฮอลล์ โครงการแก๊สโซฮอล์ ได้เริ่มจำหน่ายให้แก่ประชาชนทั่วไป
ในปี 2549 โดยเริ่มผสมเอทานอลกับน้ำมันเชื้อเพลิงที่สัดส่วนร้อยละ 10 (E10) ภาวะตลาดในปี
2551 สืบเนื่องจากราคาน้ำมันมีการปรับขึ้นไปมากกว่า 100 USD ต่อบาร์เรล
ประกอบการภาครัฐมีการสนับสนุนทั้งทางด้านภาษีและเงินอุดหนุนเข้ากองทุน
ซึ่งทำให้ราคาน้ำมันแก็สโซฮอล์มีราคาต่ำกว่าราคาน้ำมันปกติ ตามแผนภาพที่ 3.3
แสดงโครงสร้างราคาจำหน่ายน้ำมันแก็สโซฮอล์
และการส่งเสริมการใช้น้ำมันแก็สโซฮอล์ในรูปของพลังงานทดแทน
ทำให้ตลาดเอทานอลมีการเติบโตโดยตลอดซึ่งปัจจุบันมีการใช้เอทานอลผสมในน้ำมันเชื้อเพลิงมากกว่า
1 ล้านลิตรต่อวัน จาก ช่วงต้นปีอยู่ที่ 700,000 ลิตรต่อวัน ตามแผนภาพที่ 3.4
แสดงปริมาณการใช้เอทานอลที่ใช้ผสมกับน้ำมันเชื้อเพลิงในรูปของน้ำมันแก็สโซฮอล์

ตารางที่ 3.3: โครงสร้างราคาจำหน่ายน้ำมันแก๊สโซฮอล์

[]

ตารางที่ 3.4: ปริมาณการใช้เอทานอลที่ใช้ผสมกับน้ำมันเชื้อเพลิงในรูปของน้ำมันแก๊สโซฮอล์

[]

อย่างไรก็ตามในส่วนของผู้ลงทุนในธุรกิจผลิตเอทานอล ในปี พ.ศ.2551
มีผู้ผลิตที่สามารถผลิตได้จริงอยู่ 13 ราย คาดว่ามีกำลังการผลิตประมาณ 1.7 ล้านลิตรต่อวัน
เมื่อเทียบกับความต้องการภายในประเทศที่ประมาณ 1 ล้านลิตรต่อวัน
ซึ่งทำให้มีปริมาณอุปทานมีมากกว่าปริมาณอุปสงค์
โดยอุปทานส่วนเกินเหล่านี้ทางผู้ผลิตได้มีการนำบางส่วนส่งออก

การตลาดและภาวะอุตสาหกรรมในตลาดต่างประเทศ

สำหรับตลาดและภาวะอุตสาหกรรมของเอทานอลในต่างประเทศนั้น ผู้ผลิตเอทานอลรายใหญ่ของโลก
คือประเทศบราซิล เอทานอลส่วนใหญ่ผลิตจากอ้อย
ส่วนหนึ่งจะถูกนำไปใช้ผสมกับน้ำมันเชื้อเพลิงในสัดส่วนร้อยละ 20 – 25
อีกส่วนหนึ่งจะถูกนำไปใช้เป็นน้ำมันเชื้อเพลิงในสัดส่วนร้อยละ 100
สำหรับรถยนต์ที่ออกแบบให้สามารถใช้งานได้ นโยบายส่งเสริมจากภาครัฐ
จะมาจากการส่งเสริมให้มีใช้รถยนต์ที่สามารถใช้เอทานอลร้อยละ 100 ให้มีมากขึ้น
การควบคุมปริมาณการผลิต และปริมาณความต้องการ ผ่านการปรับเพิ่ม / ลดสัดส่วน
ในการผสมกับน้ำมันเชื้อเพลิง ปัจจุบันประเทศบราซิลถือได้ว่าเป็นผู้ส่งออกรายใหญ่ของโลก
ตลาดราคาเอทานอลของประเทศบราซิลจึงเป็นตลาดอ้างอิงสำหรับการกำหนดราคาขายเอทานอล
ในปีที่ผ่านมาราคาเอทานอลมีความผันผวนตามราคาน้ำมันตลาดโลก โดยแกว่งตัวอยู่ระหว่าง 400
USD/m3 ถึง 600 USD/m3 ดังแสดงในตารางที่ 3.5 ซึ่งเป็นราคาเอทานอลที่ประเทศบราซิล

ตารางที่ 3.5 แสดงราคาเอทานอลที่บราซิล

[]

หมายเหตุ : ราคาบราซิล ที่ Santos

สภาวะการแข่งขันและคู่แข่งขัน

ในปี 2551 ถึงแม้ว่าปริมาณการใช้เอทานอลจะสูงขึ้นไปถึง 1 ล้านลิตรต่อวัน
ตามปริมาณการใช้น้ำมันแก็สโซฮอล์ อย่างไรก็ตาม ในปี 2551
มีผู้ผลิตรายใหม่ที่เริ่มผลิตและจำหน่ายเพิ่มขึ้น
ทำให้กำลังการผลิตของเอทานอลปรับเพิ่มขึ้นจากเดิมประมาณ 1 ล้านลิตรต่อวัน เป็น 1.7
ล้านลิตรต่อวัน จึงทำให้เอทานอลส่วนเกินบางส่วนมีการส่งออก
การแข่งขันในช่วงปีที่ผ่านมาในประเทศมีการแข่งขันสูง
แต่อย่างไรก็ตามเนื่องจากการปรับตัวเพิ่มขึ้นของราคาน้ำมัน ทำให้ราคาเอทานอลส่งออกปรับตัวสูง
ส่งผลให้ราคาขายส่งออกเมื่อเทียบกับราคาภายในประเทศแตกต่างกันไม่มาก ตารางที่ 3.6
แสดงยอดขายและราคาขายเฉลี่ย โดยในปี 2551 มียอดขายเพิ่มขึ้นจาก 18.9 ล้านลิตร เป็น
50.4 ล้านลิตร เนื่องจากในปี 2551 สามารถส่งออกเอทานอลได้ โดยมียอดส่งออกที่ 20.5
ล้านลิตร ส่วนในปี 2550
บริษัทส่งออกได้น้อยมากสืบเนื่องจากติดปัญหาเกี่ยวกับระเบียบขั้นตอนของภาครัฐที่ออกใบอนุญาตให้ส่งออกยุ่งยาก
และปัญหาเกี่ยวกับระบบการขนส่งและถังเก็บเพื่อส่งออก

ตารางที่ 3.6: ยอดขาย และราคาขายเฉลี่ย ของเอทานอล ใน 3 ปีที่ผ่านมา

[]

3.3 เอทานอล : การจัดหาผลิตภัณฑ์และบริการ

นโยบายการจัดหาวัตถุดิบ

โรงงานเอทานอลของบริษัท ปัจจุบัน ซื้อวัตถุดิบ คือ กากน้ำตาล จาก โรงงานน้ำตาลขอนแก่น
(บริษัทแม่) ในราคาตลาด โดยทำสัญญาล่วงหน้าทั้งปี ในกรณีที่โรงงานน้ำตาลขอนแก่น
มีกากน้ำตาลไม่เพียงพอ ทางโรงงานเอทานอลจะซื้อกากน้ำตาลจากบริษัทย่อย หรือ
จากโรงงานน้ำตาลในบริเวณใกล้เคียง นอกจากนี้เพื่อให้เกิดความคล่องตัวในเรื่องวัตถุดิบ
บริษัทได้ลงทุนในส่วนที่สามารถใช้แป้ง และผลิตภัณฑ์ต่อเนื่องจากมันสำปะหลังได้
เป็นวัตถุดิบในการผลิตเอทานอล ซึ่งจะช่วยให้สามารถจัดหาวัตถุดิบรองรับการผลิต
รวมถึงช่วยการบริหารต้นทุนผลิตเอทานอลได้ และในกรณีที่ราคาน้ำตาลตลาดโลกตกต่ำ
บริษัทสามารถที่จะใช้น้ำอ้อยที่มาจากการหีบอ้อยของโรงงานน้ำตาลมาเป็นวัตถุดิบ

นโยบายการผลิต

บริษัทมุ่งเน้นการบริหารต้นทุนการผลิตให้ต่ำที่สุด ผ่านการผลิตให้มี Economics of Scale
การสร้างความคล่องตัวในการเลือกใช้วัตถุดิบที่มีราคาถูก การลดต้นทุน ค่าใช้จ่าย ต่าง ๆ เช่น
การลดค่าใช้จ่ายในการบำบัดน้ำเสียโดยการนำไปทำปุ๋ยอินทรีย์แทน การใช้ทรัพยากรร่วมกัน เช่น
ทรัพยากรด้านบุคลากรร่วมกับโรงงานน้ำตาลขอนแก่น การซื้อพลังงานจากโรงไฟฟ้าของบริษัท
ทำให้ไม่ต้องเสียค่าใช้จ่ายในการลงทุน การเช่าถังเก็บโมลาส ช่วยลดเงินลงทุนในถังเก็บ
การซื้อกากน้ำตาลที่หน้าโรงงาน ซึ่งจะประหยัดค่าขนส่งกากน้ำตาล เป็นต้น
ทำให้ทางบริษัทมีต้นทุนการผลิตที่ต่ำกว่า

นอกจากนี้ในการที่บริษัทมีวัตถุดิบ กากน้ำตาลเป็นของตนเอง
ทำให้สามารถควบคุมคุณภาพของกากน้ำตาลให้เหมาะสมต่อการผลิตเอทานอลได้
ผ่านการลดปริมาณสิ่งเจือปนต่าง ๆ และการควบคุมอุณหภูมิของถังเก็บกากน้ำตาลให้เหมาะสม
ทำให้บริษัทมีประสิทธิภาพการผลิตค่อนข้างสูง

นโยบายการตลาด

เอทานอล เป็นสินค้าอุตสาหกรรม คือเป็นวัตถุดิบ สำหรับบริษัทน้ำมัน ไปผสมในน้ำมันเชื้อเพลิงต่อ
ดังนั้น สิ่งที่ลูกค้าต้องการ ก็คือ เรื่องคุณภาพสินค้าต้องสม่ำเสมอ ตรงตามมาตรฐานที่กำหนดไว้
การที่สามารถจำหน่ายได้สม่ำเสมอทุกเดือน ทางบริษัทได้คำนึงถึงสิ่งเหล่านี้มาโดยตลอด
จะเห็นได้จาก การมีระบบควบคุมคุณภาพให้เป็นไปตามมาตรฐาน
การเก็บเอทานอลส่วนหนึ่งไว้ในถังเก็บ เพื่อรอจำหน่ายในช่วงที่บริษัทหยุดผลิต เพื่อซ่อมแซม
และบำรุงรักษาเครื่องจักรประจำปี เป็นต้น

ผลกระทบต่อสิ่งแวดล้อม

ผลกระทบต่อสิ่งแวดล้อมที่สำคัญของกระบวนการผลิตเอทานอลจะเกิดจากน้ำเสียจากกระบวนการผลิต
ซึ่งบริษัทนำน้ำเสียของบริษัทไปผสมกับกากหม้อกรองนำผ่านกระบวนการผลิต เพื่อผลิตปุ๋ยอินทรีย์
กลับมาจำหน่ายให้แก่เกษตรกร

4.  เอทานอล : งานที่ยังไม่ได้ส่งมอบ

  ไม่มี

ผลิตภัณฑ์หลัก : ไฟฟ้าและไอน้ำ

4.1 ไฟฟ้าและไอน้ำ : ลักษณะผลิตภัณฑ์

โครงการนี้อยู่ภายใต้ บริษัท โรงไฟฟ้าน้ำตาลขอนแก่น จำกัด มีกำลังการผลิตไฟฟ้า 30 MW
โดยจำหน่ายให้กับการไฟฟ้าฝ่ายผลิต จำนวน 20 MW
(ตามสัญญาการซื้อขายไฟฟ้ากับการไฟฟ้าฝ่ายผลิต เป็นระยะเวลา 21 ปี)
ส่วนที่เหลือจำหน่ายให้กับโรงงานภายในกลุ่มและใช้ภายในโรงไฟฟ้าเอง
โดยโรงไฟฟ้าจะใช้กากอ้อยที่ได้จากกระบวนการผลิตน้ำตาล เป็นเชื้อเพลิงหลัก
ที่ตั้งจะอยู่ใกล้กับโรงงานน้ำตาลขอนแก่น

4.2 ไฟฟ้าและไอน้ำ : การตลาดและภาวการณ์แข่งขัน

เนื่องจากธุรกิจนี้เป็นการจ่ายไฟฟ้าให้กับการไฟฟ้าฝ่ายผลิตแห่งประเทศไทยตามสัญญาซื้อขายไฟฟ้า
ดังนั้นจึงมีผู้รับซื้อที่แน่นอน จึงไม่มีการแข่งขันกันทางการตลาด ส่วนไฟฟ้าอีกส่วนหนึ่งและไอน้ำ
ทางบริษัทได้ขายให้แก่บริษัทในเครือ เพื่อใช้สำหรับผลิตเอทานอลและน้ำตาล โดย 100%
จะเป็นการจำหน่ายภายในประเทศ ตารางที่ 3.7 แสดงยอดขายและราคาขายเฉลี่ย

ตารางที่ 3.7: ยอดขาย และราคาขายเฉลี่ย ของเอทานอล ใน 2 ปีที่ผ่านมา

[]

4.3 ไฟฟ้าและไอน้ำ : การจัดหาผลิตภัณฑ์และบริการ

นโยบายการจัดหาวัตถุดิบ

การจัดหาวัตถุดิบถือได้ว่าเป็นส่วนสำคัญในการประกอบธุรกิจไฟฟ้า
โดยเฉพาะอย่างยิ่งโรงงานไฟฟ้าของบริษัทที่ใช้เชื่อเพลิงหลักคือกากอ้อย โดยในแต่ละปี
ปริมาณอ้อยเข้าหีบของบริษัทจะไม่แน่นอน ดังนั้นในปีที่มีอ้อยเข้าหีบในปริมาณน้อย
ก็จะส่งผลกระทบต่อปริมาณเชื้อเพลิงที่จะใช้ในโรงไฟฟ้าได้ อย่างไรก็ตาม
บริษัทได้มีการเตรียมความพร้อมโดยการจัดซื้อเชื้อเพลิงชีวมวลจากภายนอกมารองรับ เช่น
จัดซื้อกากอ้อยจากโรงงานน้ำตาลข้างเคียง ซื้อเปลือกยูคาลิปตัส เศษไม้ เป็นต้น

นโยบายการผลิต

(1) การมุ่งเน้นการบริหารต้นทุนการผลิต

บริษัทมุ่งเน้นการบริหารต้นทุนการผลิตให้ต่ำที่สุด โดยต้นทุนของการผลิตกระแสไฟฟ้าและไอน้ำ
ส่วนใหญ่จะเป็นต้นทุนเชื้อเพลิง และค่าเสื่อมราคา
ดังนั้นการใช้เชื้อเพลิงอย่างมีประสิทธิภาพจึงเป็นสิ่งจำเป็น นอกจากนี้ การผลิตให้มี Economics
of Scale ก็จะเป็นการช่วยลดค่าใช้จ่ายคงที่ต่อหน่วยลงมา

(2) การปรับปรุงและพัฒนาประสิทธิภาพการผลิต

ในการที่บริษัทมีเชื้อเพลิงคือ กากอ้อยเป็นของตนเอง
ดังนั้นการควบคุมคุณภาพของเชื้อเพลิงให้เหมาะสม เพื่อเกิดประสิทธิภาพการใช้เชื้อเพลิงให้ดีที่สุด
เช่น การควบคุมความชื้นของกากอ้อย ผ่านระบบ Bagasse Dryer
หรือการสร้างหลังคาขึ้นปกคลุมเพื่อบังฝน เป็นต้น

นโยบายการตลาด

เนื่องจากการขายไฟฟ้าให้กับการไฟฟ้าฝ่ายผลิต เป็นไปตามสัญญาซื้อขายไฟฟ้าระยะยาว
โดยมีสูตรการคำนวณราคาที่ตายตัว ตามราคาก๊าซธรรมชาติ และอัตราแลกเปลี่ยน
ดังนั้นบริษัทจึงมีผู้ซื้อที่แน่นอน
แต่อย่างไรก็ตามการจำหน่ายไฟฟ้าในช่วงเวลาที่การไฟฟ้ามีความต้องการสูง
ก็จะทำให้บริษัทได้รับราคาขายต่อหน่วยที่สูงขึ้น ส่วนราคาขายที่บริษัทขายให้บริษัทในเครือ
บริษัทจะกำหนดราคาให้เท่ากับราคาขายที่บริษัทขายให้กับการไฟฟ้าฝ่ายผลิต

ผลกระทบต่อสิ่งแวดล้อม

โครงการดังกล่าวได้ผ่านการศึกษาผลกระทบต่อสิ่งแวดล้อม (EIA) เป็นที่เรียบร้อยแล้ว
และได้รับการขี้นทะเบียนกับ CDM Executive Board เพื่อรับการสนับสนุนให้เป็นโครงการ CDM
(ตามอนุสัญญาเกียวโต โปโตรคอล) ซึ่งจะมีสิทธิในการขาย Carbon Credit ได้

4.  ไฟฟ้าและไอน้ำ : งานที่ยังไม่ได้ส่งมอบ

  ไม่มี